b'\n_START_ARTICLE_\nWellstediaceae\n_START_SECTION_\nTuntomerkit\n_START_PARAGRAPH_\nHeimon ja sen ainoan suvun Wellstedia kasvit ovat pieni\xc3\xa4 pensaita, joiden lyhyet kukinnot ovat kasvin haarojen sivuilla kahdessa riviss\xc3\xa4. Kukat ovat nelj\xc3\xa4lukuisia ja pieni\xc3\xa4. Teri\xc3\xb6 on kasvanut yhteen putkimaiseksi, ja sen laita on liuskainen. Emi\xc3\xb6ss\xc3\xa4 on kaksijakoinen vartalo. Siemenaiheita on yksi kutakin emilehte\xc3\xa4 kohden; siemenaihe on omalaatuisen muotoinen, sill\xc3\xa4 se on pidentynyt varren kiinnittymiskohdasta (kalatsasasta). Hedelm\xc3\xa4 on liiteluomainen kota, ja sen v\xc3\xa4lisein\xc3\xa4t voivat irrota hedelm\xc3\xa4sein\xc3\xa4st\xc3\xa4; avautuneena kota muistuttaa pient\xc3\xa4 simpukkaa. Siemenen k\xc3\xa4rjess\xc3\xa4 on alasp\xc3\xa4in osoittavia karvoja tai sukasia. Alkio on k\xc3\xa4yr\xc3\xa4, eik\xc3\xa4 siemeness\xc3\xa4 ole endospermi\xc3\xa4.\n_START_SECTION_\nLevinneisyys\n_START_PARAGRAPH_\nViisi Wellstedia-lajia kasvaa Kaakois- ja Koillis-Afrikassa.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nLajit ovat kuivakkokasveja ja niiden kotahedelm\xc3\xa4t avautuvat vain kostuessaan.\n_START_SECTION_\nLuokittelu\n_START_PARAGRAPH_\nWellstedia-suvulle l\xc3\xa4heisint\xc3\xa4 sukua on lemmikkikasvien heimo (Boraginaceae). Niiden yhteisell\xc3\xa4 kantamuodolla arvellaan olleen kaksi riippuvaa ja k\xc3\xa4rki-istukallista siemenaihetta kutakin emilehte\xc3\xa4 kohden; suvussa Wellstedia toinen on surkastunut. Aikaisemmin arveltiin, ett\xc3\xa4 suvun l\xc3\xa4heisin suku olisi Coldenia, joka nyt vied\xc3\xa4\xc3\xa4n heimoon Cordiaceae. Molemmilla suvuilla on nelilukuinen kukka.'